“LIBAHUNDI JÄLG” 2024 SÜGISPROJEKT

|  |  |
| --- | --- |
| **1. Projekti nimi, aeg, koht** | Seiklusrogaini sari **Libahundi jälg 2024**sügisetapp 9.november Harku Terviserajad |
| **2**. **Projekti teostaja** | **MTÜ Aktiivikeskus Reg nr 80167062**[**www.libahunt.eu**](http://www.libahunt.eu)Tiiu Mägi tel 5028180 |
| **3. Projektist ja selle vajalikkusest lähemalt** | Soovime jätkata MTÜ Aktiivikeskuse poolt juba 20 aastat organiseeritud rogaini sarja. Populaarseks muutunud “Libahundi jälje” orienteerumismatka ürituste eesmärgiks on pöörata tähelepanu liikumise vajalikkusele igas vanuses ja seeläbi suurendada liikumisharrastajate osakaalu - et iga inimene oleks terve, heas toonuses ja liiguks igapäevaselt. „Libahundi jälg“ üritused on mõeldud erinevas vanuses ja treeningtasemega elanikele (lapsed, noored, täiskasvanud, eakad), pakkudes erinevaid võimalusi arendada tervisesporti ning looduses liikumist. Kaasaja sotsiaalmeediaga täidetud interneti-telefoni istuva eluviisiga inimestele, eriti noortele, on äärmiselt oluline pakkuda alternatiivseid seikluslikke liikumisväljundeid, tuua nad reaalsesse elukeskkonda- loodusesse, panna tiimiliikmed omavahel koostööd tegema, oma füüsilist vastupidavust proovile panema, austama keskkonnahoiu ja säästva ellusuhtumisega meid ümbritsevat loodust. “Libahundi jälje” sarja kaudu propageeritakse keskkonnahoidu, karskust ja rõõmu heast tervisest ning füüsilisest vastupidavusest.  |
| **4. Projekti eesmärk** | Liikumise ja tervislike eluviiside propageerimine. Projekti eesmärgiks on korraldada igal aastal kahes erinevas looduslike tingimustega paigas põnevad 5-6-tunnised matkapäevad, arendada osalejate meeskonnatöö oskusi, treenida osalejate füüsilisi võimeid, vastupidavust ja orienteerumisoskusi, arendada keskkonna tutvustamise-hoidmise põhimõtteid, tutvustada kauneid ja eriilmelisi Põhja-Eesti maastikke ja paiku.  |
| **5.** **Projekti ajagraafik**  | „Libahundi jälg“ etapid 2024: Sügisetapp toimub 9.novembril Harku Terviseradadel ja talveetapp „Jõulujämm“ 14.detsembril Paldiskis, Lääne-Harju vallas. Ettevalmistustöödega maastikul alustati augustis, kui asuti kaardistama maastikke. Lisaks toimub septembrist alates rajameistri ja kaardistajate poolt kontrollpunktide asukohtade märgistamine, keelualade tähistamine, kooskõlastamine maaomanikega. Rajameister ja punktipanijad suunduvad sügisetapi maastikule 8.novembril, et valmistada rada ja kontrollpunktid ette. Võistluse lõppedes käiakse selle tiimi poolt kogu maastik uuesti läbi, korjatakse kokku kontrollpunktid ja kui on, siis maha kukkunud praht, korrastatakse võistluskeskus ja kasutatud parkla ala. |
| **6. Projekti põhitegevus-võistlusetapp** | „Libahundi jälg“ sügisetapi ürituse eesmärk on 2-5 liikmelise meeskonna poolt kontrollaja – 6 tunni jooksul - maksimaalse punktisumma kogumine maastikul paiknevate kontrollpunktide (KP) läbimisest. KP-de väärtus on keerukusest-kaugusest sõltuvalt erinev vahemikus 2-9 punkti ja vastab KP tunnusnumbri kümnelisele kohale. Läbitavate KP-de arv, valik ja läbimise järjekord on iga võistkonna poolt vabalt valitav (valikorienteerumine), maastikul liikumiseks kasutatakse olemasolevaid teid ja radu. Ülesandepunktides (kokku maastikul kolm-neli KP-d) tuleb sooritada meeskondlikke nuputamise ülesandeid, mis baseeruvad kohaliku ajaloo, looduse ja kultuuripärandi tundmisele, nende lahendamise eest võistkond saab lisapunkte.Kogu võistlussari baseerub elektroonilisele märkesüsteemile SPORTIDENT. Osalejate käele kinnitatakse käepaelaga mitte-eemaldatav SI pulk, mida tuleb kanda kogu võistluse aja ja sellega fikseerida punktide läbimine. Käepael eemaldatakse kohtunike poolt võistluse lõppedes finišis.Matkaklassis ei võistelda vaid nauditakse looduses liikumist. Võistkondadele antakse kasutada kaardid mõõtkavas 1:15 000Stardi-ja finišipaigas on pakihoid ja lõpetajatele pakutakse teed ja pirukaid.  |
| **7. Projektis osalejate oodatav arv**  | Planeeritud on etapile kuni 200 osalejat. Neljas erinevas võistlusklassis osalevad gümnaasiumide õpilased, üliõpilased, orienteerumisklubide esindajad ja rahvasportlased, perekonnad, töökollektiivid; korraldaja poolel lööb vabatahtlikena kaasa 13 inimest, nende hulgas ka Tallinna Ülikooli tudengid  |
| **8. Koostööpartnerid**  | Eesti Orienteerumisliit, Printcenter AS, Omakodu Grupp, OK Nõmme, Tallinna Kultuuri-ja Spordiamet, AS Reib |
|  |  |
|  |  |